google/wiki40b huggingface dataset:
Marzahnparken

Marzahnparken, tysk navn Erholungspark Marzahn (Marzahn rekreasjonspark) ligger i Berlins bydel Marzahn-Hellersdorf nord for Kienberg i ortsteilen Marzahn. Parken ble opprinnelig åpnet 9. mai 1987 i forbindelse med feringen av Berlins 750-årsjubileum og fikk navnet Berliner Gartenschau (Berlin hagebrukutstilling). Parken skulle i den daværende Øst-Berlin være motstykket til Britzer Garten i Vest-Berlin. Sammen med friområdet rundt Kienberg og Wuhletal utgjør parken del av et område på over 1 000 dekar.

Videreutvikling

Berliner Gartenschau ble i 1991 ombygget og anlegget kalt Erholungspark Marzahn. Det ble bygget store, åpne plasser og sletter, leke- og spillanlegg og spesielle hageanlegg. Det nye anlegget skulle tjene som rekreasjonsområde for de ca 300 000 innbyggerne i det omkringliggende boligområdet. Gärten der Welt (hager fra hele verden) ble åpnet i 2000. Den kinesiske hagen kom i 2005 og da som det tredje største parkanlegget i Tyskland.
Target World Challenge

Target World Challenge er en profesjonell golfturnering med Tiger Woods som vert. Turneringen finner sted hvert år i desember utenom sesongen på PGA-touren. Den spilles på Sherwood Country Club, en golfbane tegnet av Jack Nicklaus i byen Thousand Oaks utenfor Los Angeles i Syd-California.
Feltet består av 16 spillere, som inkluderer tittelforsvareren, de 11 beste ledige spillerne på verdensrankingen i golf og fire spillere invitert av Tiger Woods-stiftelsen.
Turneringen ble grunnlagt som et veldedighetsarrangement av Woods, og alle innsamlede midler doneres til veldedige organisasjoner som Woods er tilknyttet. Turneringen er likevel svært lukrativ for de profesjonelle spillerne som deltar. I 2005 er premiepotten 5,5 millioner dollar. Dette tilsvarer mange av de offisielle turneringene på PGA-touren, men disse har som regel startfelt med rundt 150 spillere å fordele potten på, i motsetning til kun 16. Woods donerer imidlertid sin pengepremie til Tiger Woods-stiftelsen.
Stortingets arbeids- og sosialkomité

Stortingets arbeids- og sosialkomité er en fagkomité på Stortinget. Den behandler saker om arbeidsmarked og arbeidsmiljø, arbeidsrettede ytelser, pensjoner, sosiale stønader og politikk overfor funksjonshemmede.
Bamblesyke

Tegn og symptomer

Symptomene kan være feber og hodepine, men det som særpreger denne sykdommen er sterke smerteanfall i den nedre del av brystkassen, ofte på den ene siden. Den minste bevegelse av brystkassen fører til en kraftig økning av smerte, noe som gjør det svært vanskelig å puste, og et anfall er derfor en ganske skremmende opplevelse, selv om det vanligvis går over før noen faktisk skade oppstår. Anfallene er uforutsigbare og kommer som lyn fra klar himmel. Pasienten føler det som et jerngrep rundt brystkassen. Det uformelle engelske navnet på sykdommen, for eksempel "The Devil's grip" (se også "andre navn" nedenfor) reflekterer dette symptomet.

Årsak

Inokulasjon av halsutstryk tatt fra folk med pleurodynia inn i hjernen til nyfødte mus viste at enterovirus i Coxsackie B-viruset gruppen sannsynligvis var årsaken til pleurodynia, og de funnene ble støttet av senere studier av IgM-antistoffrespons i serum fra folk med pleurodynia. Andre virus i enterovirusfamilien, inkludert echovirus og Coxsackie A-viruset, er sjelden forbundet med pleurodynia.

Epidemiologi

Coxsackie B virus spres ved kontakt, og epidemier oppstår vanligvis i løpet av varmt vær i tempererte områder og når som helst i tropene. Slik det er typisk med denne virusfamilien, er finnes viruset i store mengder i avføringen til smittede personer. Sykdommen kan spres ved å dele drikkebegree, og laboratoriepersonell som har arbeidet med viruset, har blitt smittet.

Behandling og prognose

Sykdommen varer omtrent en uke og er sjelden dødelig. Behandling omfatter administrasjon av ikke-steroide anti-inflammatoriske midler (NSAIDS), eller varme omslag for de berørte musklene. Tilbakefall i løpet av ukene etter den første episoden er et karakteristisk trekk ved denne sykdommen.

Historie

I 1872 rapporterte Daae-Finsen om en epidemi av "akutt muskuløs revmatisme" som forekom i Bamble kommune, og dette ga opphav til navnet "bamblesyke" i Norge. Påfølgende rapporter, utgitt på norsk, refererte til sykdommen under dette navnet. I 1933 avla Ejnar Sylvest en doktorgradsavhandling som beskriver et dansk utbrudd av denne sykdommen på Bornholm under tittelen "Bornholmsk syge - myalgia epidemica", og dette navnet har siden blitt brukt i engelsk medisinsk litteratur.

Andre navn

Bamblesyke,Sykdommen er også kjent som Bornholm disease,  devil's grip , devil's grippe , epidemisk myalgi , epidemisk pleurodynia , myalgia epidemica .
Christian av Slesvig-Holsten-Sønderborg-Glücksborg

Ekteskap og familie

Hertug Christian giftet seg første gang den 13. september 1663 i Wolfenbüttel med hertuginne Sibylle Ursula av Braunschweig-Wolfenbüttel (1629–1671), datter hertug August II av Braunschweig-Wolfenbüttel (1579–1666). I dette ekteskapet ble det født fire barn, hvorav ingen nådde voksen alder.  
Den 10. mai 1672 giftet han seg for annen gang i Pløn med Agnes Hedvig af Slesvig-Holsten-Sønderborg-Pløn (1640-1698), datter av Joachim Ernst av Slesvig-Holsten-Sønderborg-Pløn og Dorothea Augusta av Slesvig-Holsten-Gottorp. I dette ekteskapet ble det født 7. barn. 
Hertug Christian døde den 17. november 1698 og ble bisatt på Glücksborg med sin hustru, som døde tre dager etter ham. Han ble etterfulgt av sønnen Philip Ernst.
Tweedle Dee

«Tweedle Dee» er en amerikansk rhythm and blues/noveltysang med et latininfluert riff. Den ble skrevet av Winfield Scott til LaVern Baker. Sangen ble spilt inn på plater av henne i Atlantic Records Studio i New York City i 1954. Den ble hennes første hit og Winfield Scotts første suksessfulle sang.
«Tweddle Dee»s arrangement og sangstil var et forsøk på å tilpasse den sorte sangstilen til én som kunne tilfredsstille det hvite platepublikumet med en lett tone og livlig rytmebeat. Den solgte godt, men ville utvilsomt ha gjort det bedre, hadde det ikke vært for en hvit coverversjon som fulgte.

Coverversjon

Selv om Baker nært hadde tilnærmet seg en popstil på denne innspillingen, ble en coverversjon av sangen spilt inn av Georgia Gibbs for Mercury Records-labelen. Ettersom en større label som Mercury Records hadde et overlegent distribusjonssystem kunne ikke Atlantic Records' uavhengige label konkurrere. Den hvite coverversjonen anvendte ikke bare teksten, men imiterte nært originalens stil og arrangement. Den solgte til gullplate for Gibbs og ødela enhver sjanse for at Bakers innspilling ble en pophit. LaVern Bakers lillepikesjarm ble også nært kopiert av Georgia Gibbs.
Det var vanlig på den tiden for større plateselskaper å lage coverversjoner av R&B-hits som generelt appellerte til afrikansk-amerikanere med deres egne mer polerte arrangementer rettet mot et større hvitt publikum, en praksis som ikke var forbudt ifølge United States copyright law.
I dette tilfellet brydde ikke engang Mercury Records seg om å omarbeide noe og utgav essensielt sett den samme innspillingen på sin label med en annen vokalist. Ifølge Atlantic Records' tekniker, Tom Dowd, engasjerte Mercury Records den samme arrangøren, de samme musikerne og forsøkte å engasjere den samme teknikeren.
LaVern Baker forsøkte å få sin kongressrepresentant å innføre føderal lovgivning for å forhindre en omfattende kopiering av arrangementer, men mislyktes. Til denne dag er det ikke ulovlig å gjøre slikt.
I årenes løp har tallrike fremførelser blitt utgitt av artister, som rangerer seg fra Elvis Presley (en livefremførelse fra 1955 som først ble kommersielt utgitt i 1980-årene) til Bill Haley & His Comets (Innspilt i 1979 og utgitt på hans siste album Everyone Can Rock and Roll).
Pat Boone har spilt den inn. Sangen ble utgitt på LP-platen Great! Great! Great! (Dot DLP-25346 (stereo) og Dot DLP-3346 (mono)) i 1961.

Norsk versjon

Arne Bendiksen har skrevet en norsk tekst. På norsk bærer den tittelen «Tvi-dli-di».
Entelecara congenera

Utseende

Entelecara congenera er en liten edderkopp. Kroppen er todelt i en bakkropp (abdomen) og en forkropp (prosoma eller cephalothorax). Forkroppen er bredt oval, litt flat og forholdsvis liten. Bakkroppen hos hunnen er stor og kuleformet. Avstanden fra det fremste øyet til hodets fremkant er forholdsvis stor, mye mer enn to ganger øyets diameter.
Artene i denne slekten er ganske like hverandre, samtidig som de kan være fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.
La Rioja (Argentina)

La Rioja er hovedstad i provinsen Provincia de La Rioja som ligger nordvest i Argentina. Byen ligger ved foten av fjellene Sierras Pampeanas og har om lag 144 000 innbyggere (2001).

Historie

Byen ble grunnlagt i 1591 av Ramírez de Velasco. Frem til slutten av det 19. århundre var dette den eneste byen av særlig betydning i provinsen, den hadde da om lag 8000 innbyggere. Mellom 1975 og 2001 tredoble innbyggertallet seg.

Næringsliv

Frem til slutten av 1970-tallet var byen preget av jordbruk og vinproduksjon. En bevisst utvikllingspolitikk har ført til at byen i dag har en mer variert industri, og er blant annet et av sentrene for Argentinas farmasøytiske industri.
Bunnlinje

Bunnlinje, på nynorsk botnlinje, etter engelsk bottom line, er stedet i et resultatregnskap som viser det økonomiske resultatet. Mens bunn- eller sluttlinja står nederst og i bunnen av et regnskap, og altså viser resultatet eller lønnsomheten i et selskap, står topplinja i toppen av regnskapet og viser inntektene eller salget til selskapet.
I overført betydning kan ordet bunnlinje brukes om «det viktige, det som det til sist handler om».
Peripatos

Peripatos (av gresk περίπατος, blir også kalt den peripatetiske skolen) er den filosofiskolen som Aristoteles grunnla i Athen i år 335 f.Kr.
Aristoteles vendte tilbake til Athen etter at han hadde fullført oppgaven som privatlærer for den makedonske prinsen Aleksander. Selv om han tilhørte Platons akademi i sytten år, begynte han nå å undervise sammen med sin nære venn og medarbeider Theofrast fra Eresos. I likhet med de andre filosofiskolene i Athen, dvs. Platons Akademia, Zenons Stoa og Epikurs Kepos, tok den peripatetiske skolen navn fra stedet undervisningen foregikk på, og Peripatos var den offentlige gangveien i eller ved gymnasionet Lykeion som Aristoteles og elevene vandret på mens han underviste.
Etter Aristoteles overtok Theofrast som skolark. Skolen blomstret under hans ledelse, han skaffet tomt, egnede lokaler og privilegier fra de makedonske styresmaktene. De mest kjente peripatetikerne fra denne perioden er Aristoxenos fra Taranto, Eudemos fra Rhodos, Demetrios fra Faleron, Dikaiarkhos fra Messina og Fainias fra Eresos. Fainias var Theofrasts bysbarn og venn.
Senere skolarker ved den peripatetiske skolen var Straton fra Lampsakos (fra 288/287 eller 287/286 f.Kr.), Lykon fra Troas (fra 270/267 f. Kr.), Ariston fra Keos (fra rundt 224 f.Kr.), Kritolaos fra Faselis (midten av 100-tallet f.kr) og Diodoros fra Tyr (til etter 110 f.Kr.). Før 1972 oppga faglitteraturen en mengde andre angivelige skolarker, men de regnes nå ikke som ledere av den skolen Aristoteles og Theofrast grunnla.
Peripatikerne befattet seg med de samme temaene som Aristoteles tok opp, men bare Theofrasts horisont var like vid, de andre peripatetikerne konsentrerte seg om enkeltvitenskaper og neglisjerte den egentlige filosofien. Fra de første generasjonene er det bevart en rekke titler, men ingen verk er overlevert i fullstendig stand. Best bevart er to skrifter av Aristoxenos som omhandler harmonikk og rytmikk, og som viser at han var en banebrytende musikk-matematiker. Straton var den siste peripatetiker som bedrev betydelig vitenskap, samtidig med og etter ham forfalt skolen til populærvitenskap og masseproduksjon av uvitenskapelige retoriske skrifter. De doksografiske overleveringene stanser opp etter Diodoros, og det er sannsynlig at skolen opphørte å eksistere i det 1. århundre f.Kr., trolig ble anleggene ødelagt i 86 f.Kr under den første mithridatiske krig.
Etter Andronikos fra Rhodos' utgivelse av Aristoteles' verk rundt 50 f.Kr. ble «aristoteliker» den vanligste betegnelsen på tilhengerne av Aristoteles' skole. Rundt århundreskiftet 100–200 e.Kr. virket Aleksander fra Afrodisias som ble kjent som ho exegetes («forklareren») fordi han på en forbilledlig måte kommenterte og utla Aristoteles' lære. Han ble regnet som en peripatetiker til tross for at selve skolen nok ikke eksisterte lengre.
Orgasme

Orgasme, også kjent som klimaks eller utløsning, er høydepunktet av lystfølelse under seksuell aktivitet. Orgasme er en fysiologisk og psykologisk respons på seksuell stimulering som kan oppleves av dyr og mennesker av hannkjønn (vanligvis ledsaget av sædtømming) og hunnkjønn rytmiske sammentrekninger i skjede og gjennom hele kroppen). Orgasmen hos mennesker varer fra 2 til 15 sekunder og etterfølges oftest av en dyp følelse av ro og tilfredshet. Orgasmen er en av naturens måter å sikre at et dyr «ønsker» paring og dermed utbrer sine egne gener ved kjønnet formering.
Ordet orgasme er lånt fra det greske orgasmos som er dannet av et ord som betyr «å svulme» eller «bli prirret».

Orgasme hos mennesker

Orgasme innledes hos begge kjønn av sterk og vedvarende følelse av psykisk velvære og sterk seksuell opphisselse. Både menn og kvinner opplever deretter sammentrekninger i musklene i underlivet. Hos kvinner trekker skjedeveggene seg sammen, og hos menn fører en rekke sammentrekninger til sædutløsning. Sammentrekningene er målt til 0,8 sekunders mellomrom hos både menn og kvinner. En orgasme kan oppleves og føles ulikt fra gang til gang og fra person til person. En objektiv beskrivelse av en orgasme er vanskelig å gi på tvers av mennesker og kjønn, men det er ikke antatt at orgasmefølelsen er ulik mellom menn og kvinner. 
Når det skjer en orgasme strammes pubococcygeus-muskelen (PC-muskelen) som ligger mellom anus og den ytterste delen av vagina hos kvinner, og mellom anus og musklene rundt penis hos menn. Fysiske kjennetegn for orgasme hos menn er ejakulasjon. Og fysiske kjennetegn hos kvinner er at de får muskelsammentrekninger.
Enkelte skiller mellom orgasme hos kvinner når den skjer ved stimulering av klitoris, såkalt klitorisorgasme, i motsetning til stimulering av vagina, såkalt vaginalorgasme. Noen hevder også at intens og rytmisk berøring av G-punktet foran i skjedetaket kan gi dem sterkere orgasmer, eventuelt som sprutorgasme. På samme måte kan noen menn oppnå mer intens lystfølelse dersom en samtidig med berøring av penis også stimulerer prostatakjertelen, for eksempel med fingre i anus.
Longyang

Longyang (隆阳区) er et kinesisk bydistrikt nord i byprefekturet Baoshan vest i provinsen Yunnan. Det har et areal på 5 011 km² og teller 850 000 innbyggere (2004).
Marcel Leliënhof

Dagligliv

Leliënhof, som har norsk mor og far fra Surinam i Sør-Amerika, ble født i Nederland, vokste opp i Bergen og har siden 1988 vært bosatt i London.
Han var gift med skuespilleren Mia Gundersen Leliënhof.

Arbeidsmåte

Én av to Canon Mastersfotografer i Norge og jobber heldigitalt med Canon EOS 1D/1Ds Mark III og Hasselblad H3DII 31, i tillegg til lommekameraet Canon G1X.
Sota Nakazawa

Karriere

Sota Nakazawa startet sin profesjonelle karriere i Kashiwa Reysol i 2001. Han har også spilt for FC Tokyo, Gamba Osaka, Kawasaki Frontale og Cerezo Osaka.
Han ble tatt ut i Japans tropp til VM i fotball U-20 2001.
Norsk Skogfinsk Museum

Norsk Skogfinsk Museum (NSM) er et frittstående museum som ble etablert i Grue Finnskog i Hedmark i 2005 for å dokumentere historien og kulturen til skogfinner i Sør-Norge. I 2007 ble museet omdannet til en stiftelse. Museet ble da et konsolidert museum med fire avdelinger. Disse avdelingene er identisk med de fire stifterne av stiftelsen Norsk Skogfinsk Museum.
Museumssamlingen omfatter 30 driftsbygninger og 158 antikvariske museumsbygninger, blant annet tre gårdsanlegg, forøvrig enkeltbygninger av røykovnstype; røykstue, rie (tørkehus for korn) og røykbadstuer. Ellers omfatter samlingen skolestuer, bedehus, skogskoier mm. Av samlinger finnes 32000 gjenstander, 252000 foto, 50000 enheter i bibliotek samt arkivsamling med 450 arkiver og i tillegg kart, tegninger og billed-/kunstsamling. Ellers inneholder samlingene til Norsk Skogfinsk Museum et skogfinsk lydarkiv med innsamlede eksempler på og intervjuer om skogfinske musikktradisjoner, blant annet såkalte runesanger. Deler av museets boksamling er til utlån for publikum i museets bibliotek, som er tilknyttet BIBSYS.
Syttestadvisen

«Syttestadvisen» er et skillingstrykk Alf Prøysen samlet inn til visespalten sin i bladet «Magasinet for Alle» på 1950-tallet. Visa er også tatt med i samlingen De gamle visene med Alf Prøysen. Det oppgis ingen opprinnelse til denne skillingsvisen.

Teksten

1.Ved Syttestad i Fåberg der bygger man en bro,

den hever seg fra grunnen en alen mer enn to,

og dypt i sluket under den var dalen fylt med store sten

og kvister, full av trær og røttene på dem.
2.Ja, denne onsdagsaften da holdt vi også på,

for penger må man tjene før vinteren kommer grå.

Arbeide hårdt og tjene litt det må en slusk jo gjøre titt

og risikere livet å få sin helse slitt.
3.Et lag der holdt på nede med muring og med slikt,

og de som fylte dalen de gjorde og sin plikt.

Fulle vagger kjøres frem og tomme drar avsted igjen

og dype hull i skjæringen det syntes etter dem.
4.Blant disse var en svenske som slet i samme lag,

og denne onsdagsaften var visst hans siste dag.

Han skulle føre vaggen frem, og ut av sporet glider den

og tar så med seg gutten ut over skråningen.
5.Og denne stakkars gutten han måtte følge med,

han kløvde hjerneskallen og armen gikk av ledd,

skjønt mange andre sår han fikk, så blodet fløt hvorhen det gikk

den flokk som fulgte båren i dette øyeblikk.
6.Til legen ble der sendt til ham et ilsomt bud

og kjæresten satt hjemme og gret og ba til Gud.

Hun ante ei i denne stund at hennes gutt i dødens blund

måske i denne time tilhøre gravens bund.
7.Og legen hadde håpet enskjønt det var ei stort,

kan hende han kan leve kan hende han går bort.

Men ei min kur forslår til sist når livets siste svake gnist

skal slukkes som et stjerneskudd på himmelhvelven hist.
8.Ja livet kan man miste og det så ganske lett

men over sluskens minne der kastes glemsler tett.

Ja kjærlighet har redet seg, for slusken som nu har brutt vei

for deg og mange andre som nu er slusken lei.
Ernst Kirchsteiger

Biografi

Kirchsteigers far Ernst var fra Østerrike, og hans mor Edeltraud var fra Polen. Han vokste opp i Degerfors, dit hans foreldre reiste i 1955. De jobbet begge på jernverket der. Han jobbet som innredningsarkitekt i IKEA frem til begynnelsen av TV-karrieren.
Kirchsteiger var SVTs julevert på julaften 2004. Han har også jobbet i 16 år som kokk. Han ble utnevnt til Filipstads ambassadør i 2005. I 2006 utkom boken Ernstologi (skrevet av Björn Höglund og William Oudhuis), som er en sitatbok med samlede sitater fra Ernst Kirchsteiger.
I 2000 til 2007 ledet han fjernsynsprogrammet Sommertorpet. Høsten samme år gikk Kirchsteiger over til TV4, hvor han først ledet auksjonsprogrammet Första, andra, tredje i 2007 og 2008, men han har også ledet egne innredningsprogrammer, som Sommar med Ernst og Jul med Ernst. I november 2012 kom hans egen avis Hemma med Ernst., som siden ble lagt ned i 2015.
Amara spreta

Utbredelse

Amara spreta finnes i nesten hele Europa, men er noe sjeldnere helt i sørvest. Finnes østover i Asia. Finnes i Norge.

Utseende

Amara spreta er i underkant av 10 mm lang.  Brystskjoldets bakhjørner er tydelig avsatt, men uten å være markert utstikkende. Sidene  og  bakhjørnene er like brede som dekkvingenes skuldre, slik at billen får et ovalt utseende.   Dekkvingene tredje rille-mellomrom (fra midtlinjen / sømmen)  mangler helt børstepunkter, en fordypning med ett stivt oppstående hår.

Levevis

Amara spreta tilhører gruppen av insekter med fullstendig forvandling (holometabole insekter), som gjennomgår  en metamorfose i løpet av utviklingen. Larvene er radikalt forskjellige fra de  voksne i levevis og i kroppsbygning. Mellom larvestadiet og det voksne stadiet er et puppestadie, en hvileperiode, der billens indre og ytre organer endres.
Salsomaggiore Terme

Salsomaggiore Terme er en norditaliensk by med 19 735 innbyggere per 31. desember 2013. Den hører til provinsen Parma og til regionen Emilia-Romagna. Byen er et kursted. Vannet har høyt innhold av natrium og stiger fra en artesisk brønn på mellom 800 og 1200 meters dybde. Det holder en temperatur på 16°C og 16°Baumé (det vil si ca. 175 gram salt pr liter). I Salsomaggiore skjer hvert år valget av Miss Italia.
I sentrum av byen, i Viale Baistrocchi, står den praktfulle bygningen Terme Berzieri, badeanlegget som ga byen navn. Inngangsbilletten er 40 € per person (pr 2016).
I Salsomaggiore Terme er det en sekkestasjon. Regionaltog forbinder byen med Fidenza og provinshovedstaden Parma. Fidenza trafikkeres også av flere busslinjer.
Etter Italias inntreden i krigen i juni 1940 etablerte det fascistiske regimet en interneringsleir i Scipone i Salsomaggiore. Til å begynne med ble italienske antifascister internert der, senere også utenlandske jøder og krigsfanger. I slutten av juli 1943 var det 173 innsatte i leiren.
Elbsandsteingebirge

Elbsandsteingebirge (tsjekkisk Labské pískovce eller Labské pískovcové pohoří, norsk: sandsteinsfjellene ved Elben) er et fjellområde i det øvre løp av Elben i Sachsen (Tyskland) og det nordlige Böhmen (Tsjekkia). Fjellene er som navnet tilsier i det vesentlige av sandstein og utgjør en del av det større Mittelgebirge. Elbsandsteingebirge er ca 700 km² stort og har topper opptil 723 meter over havet. Den tyske delen kalles vanligvis Sächsische Schweiz (Saksiske Sveits) og den tsjekkiske České Švýcarsko (Böhmiske Sveits). Idag brukes også betegnelsen på tysk Sächsisch-Böhmische Schweiz og på tsjekkisk Českosaské Švýcarsko.

Geografi

Elbsandsteingebirge strekker seg ut på hver side av Elben mellom den tsjekkiske byen Děčín (tysk: Tetschen-Bodenbach) og Pirna i Sachsen. Den østlige grensen går langs en linje mellom Pirna, Hohnstein, Sebnitz, Chřibská, Česká Kamenice til Děčín. Den vestlige grensen følger fra Pirna langs Gottleubadalen til Erzgebirgskamm og deretter langs elven Jílovský potok (Eulaubach) til Děčín. Den høyeste toppen i fjellene er den 723 meter høye Děčínský Sněžník (Hoher Schneeberg) i Tsjekkia, mens Grosse Zschirnstein med sine 561 meter er den høyeste på tysk side.
I Elbsandsteingebirge finnes nasjonalparkene Sächsische Schweiz og Böhmische Schweiz.

Historie

Den sandsteinen som idag former landskapet, var for millioner av år siden sjøbunn. Store elver brakte sand og sedimenter til området og skapte i krittiden en kompakt sandsteinsplate ca 20 x 30 kilometer bred og opp til 600 meter tykk. Da sjøen forsvant for ca 80 millioner år siden begynte formingen av fjellene gjennom erosjon.

Turisme

Elbsandsteingebirge har vært et turistmål i mer enn 200 år og for klatrere i mer enn 100 år. Steder av interesse er Basteiklippene nær Rathen, festningen  ved Königstein, Prebischtor, Schrammsteine, Pfaffenstein, elvedalene til Kirnitzsch og Kamenice. Det finnes ca 14 000 klatreruter og mer enn 1100 topper i området. Besøkende kan også betrakte landskapet fra sykkelveien langs Elben eller en av verdens eldste elvedampere. Kildene i Bad Schandau har fra 1730 trukket til seg helseturister.